Margaret Gardiner groet haar ma
JY LEES NOU Margaret Gardiner groet haar ma
Die voormalige Mej. Suid-Afrika en Mej. Heelal, Margaret Gardiner, moes gister haar ma, Dawn, groet. Sy was 86 jaar oud.
Sy't die hartseer nuus op sosiale media gedeel.
"Aan die ma wat ek liefgehad het. Geen woorde kan hierdie verlies vasvang nie. Jou gees leef in almal wie se lewens jy aangeraak het. Ek sal jou eer deur die skoonheid te sien, goedhartig te wees, met blydskap te leef, dankbaar te wees en om voluit te lag. Ek is lief vir jou, Ma," het sy op Facebook geskryf.
Margaret is deesdae 'n joernalis in Hollywood en skryf vir die vrouetydskrif Rooi Rose. Dawn was glo die afgelope ruk baie siek.
Oud-redakteur van SARIE Izak de Villiers het geskryf oor sy ontmoetings met Margaret.
"Ek het haar die eerste keer in 1978 in New York gewaar. Sy het voor die beroemde Rockefeller Center vir fotograwe geposeer. Nuuskierig wou ek weet wie sy is, hierdie pragtige jong donkerkop met haar groot, vriendelike oë, wye, sensuele mond, koninklike nek, breë skouers, lieflike bene en van voor en van agter die ene vroulikheid. Sy was die pas gekose Mej. Heelal – in 'n tyd toe Suid-Afrika die Mej. Wêreld-kompetisie verbied is. Sogenaamde sanksies . . .
Ons het Margaret 'n paar maal as model gebruik en daardie uitgawes het van die hoogste syfers (240 000 – 270 000 plus) ooit behaal, met die uitsondering van prinses Diana. Ek het van Margaret as "ons eie prinses Di" begin praat. Sy het soms vinnig kom inloer, maar het gependel tussen hier en die VSA waar sy studeer het en waar haar verloofde, dr. André Nel, briljant gevaar het as medikus. Op 'n dag het ek haar gebel en gese ek wil graag 'n artikel oor ons doen, en wanneer sy in Suid-Afrika is, moet sy my tog laat weet. Op 'n oggend het Margaret gebel.
"Izak, ek is hier en sal jou graag wil sien. Ek is by my ouers in Woodstock en ek het vandag vry . . ."
Daardie oggend was 'n besondere kuier. Sy het haar verwonder aan my kantoor: ek het pas mooi magenta stoele laat insit en nuwe teetafels. Ons het 'n hele paar koppies tee gedrink. Ek wou by haar weet hoe sy haar stralerjakker-glanslewe met haar redelik beskeie tuisdorp, Woodstock in die Kaap, versoen. Sy het kalm gesê sy is bly sy kom nie uit 'n ryk buurt nie. "Ek weet dis 'n cliché om te sê 'n mens is ryk in ander dinge. Maar ek is! Ek het in 'n wonderlike gesin grootgeword, met baie liefde en respek. My familie is my rykdom. My ma is 'n ongelooflike sterk vrou. Vol begrip en moed. En ek en my pa is só dieselfde. Ons het dieselfde liggaamsbou. Ons sit langs mekaar en steek ons bene uit en vergelyk hoe eenders ons bene is! Hy is my pá."
My pa het ingestem. 'n Mens vra jou af: as dit my pragtige dogter was, sou ek toegestem het? Jou kind alleen in 'n wêreld van make-believe en sluwe slange?